Imtella' Jannar 15, 2021 - Aġġornata 15 Ta' Jannar, 2021 6:56pm Min-nhar it-Tnejn, kull persuna li tasal ir-Renju Unit minn barra se jkollha tagħmel kwarantina ta' għaxart ijiem, sakemm ma jirriżultawx negattiv għall-Covid-19 wara ħamest ijiem. Il-Prim Ministru Boris Johnson qal ukoll li kull minn ikun se jaqbad titjira għar-Renju Unit għandu jipprovdi l-prova li huwa negattiv qabel jitlaq. Qal li r-regoli l-ġodda se jibqgħu fis-seħħ sa tal-inqas il-15 ta' Frar. F'konferenza tal-aħbarijiet, Johnson qal li l-gvern se jżid l-infurzar fuq il-fruntiera. Dan ifisser li r-Renju Unit se jagħlaq il-kurituri kollha ta' vjaġġar li ġew introdotti fis-sajf għall-passiġieri minn pajjiżi bi ftit każi ta' Covid li ma jkollhom għalfejn jagħmlu kwarantina mal-wasla tagħhom fir-Renju Unit. Illum, ir-Renju Unit waqqaf il-vjaġġi mill-Amerika ta' Isfel u l-Portugall minħabba tħassib dwar il-varjant il-ġdid identifikat fil-Brażil.